वर्ण व्यवस्था हिंदू धर्म की बहुत उपयोगी विशिष्टता है। इस व्यवस्था का सुझाव जिस रूप में प्रकृति एवं परमात्मा ने दिया था, जो कि काम और जिम्मेदारियों को सुचारू रूप से विभाजित करने के लिए बनी थी, उनको आज कर्म के आधार पर नहीं, जन्म से जोड़कर तरह-तरह की भ्रांतियाँ पैदा की जा रही हैं। निहित स्वार्थों वाले राजनीतिज्ञ, धार्मिक और सामाजिक नेताओं तथा दूसरे विचारों और मतों वाले लोग इनका गलत प्रचार करके हमारी भावनाओं को भड़का कर हिंदू धर्म को मानने वालों को विभाजित कर रहे हैं, तोड़ रहे हैं और हानि पहुँचा रहे हैं। कर्म केवल कर्म होता है। वह छोटा या बड़ा नहीं होता। फिर कैसे मानें कि यह कर्म करने वाले छोटे हैं और ये कर्म करने वाले बड़े? वैज्ञानिक और व्यावहारिक आधार पर समाज को गतिशील दिशा देने के लिए यह व्यवस्था की गई, जिसमें चार वर्ण निर्धारित हुए- ब्राह्मण, क्षत्रिय, वैश्य और शूद्र।